
Cupfluence - A menstruációs kelyhek percepcióját alakító motiváló és akadályozó tényezők vizsgálata a 18-50 éves fogyasztók körében

A menstruációs kelyhek népszerűsége annak előnyei és hulladékcsökkentő hatásai ellenére is alacsony. Jelen kutatás azt vizsgálja, hogy milyen percepciók, motivációk és akadályok befolyásolják a magyar fogyasztók megítélését a menstruációs kelyhekről, a fogyasztói magatartásra és termékpreferenciákra fókuszálva. A tanulmány egy vegyes módszertani megközelítést alkalmaz: fogyasztókkal és vállalati képviselőkkel készített mélyinterjúkat kombinál egy online kérdőívvel, négy meghatározó tényezőt vizsgálva: a tudáshiány hatását, a társadalmi tabukat, a termék fenntartható aspektusát és a termékválasztást.
Az eredmények betekintést nyújtanak a fogyasztók edukálása és az információterjesztés szerepébe, ami kulcsfontosságú a menstruációs kelyhek megítélésének javításában és a termék elfogadásának előmozdításában. Emellett, egy pozitív véleményváltozás figyelhető meg, ha a fogyasztók információt kapnak a menstruációs kelyhekről, a vizsgált személyek nyitottabbá és érdeklődőbbé váltak a termékkel kapcsolatban. A tanulmány rámutat egy szignifikáns kapcsolatra a környezettudatosság és a termékválasztás között, valamint a menstruációs termékekre havonta fordított összeg és a menstruációs kelyhek használata között. 
A kutatás hozzájárul a menstruációs szokások és termékpreferenciák  megértéséhez, az innovációk diffúziója (DOI) modell alkalmazásán keresztül. A tanulmány legfőbb hozzáadott értéke a primer kutatás összetettsége, a közép-európai kontextus, valamint a megismerés (awareness) szakaszban folytatott vizsgálat, amely megértése segítheti az innováció elterjedésének következő lépéseit. Ilyen feltárt befolyásoló tényezők pédául a társadalmi tabu, a termék fenntartható jellege és a tudáshiány hatása. Az eredmények fontos betekintést nyújtanak a menstruációs termékek piacán működő vállalatok számára, kiemelve olyan tényezők jelentőségét, mint a kényelem, védelem és környezeti szempontok a termékválasztásban. A fogyasztók ismeretének növelése szintén kulcsszerepet játszik az alternatív menstruációs termékekkel kapcsolatos aggodalmak eloszlatásában. 
Ugyanakkor fontos megjegyezni a tanulmány korlátait: az önkényes mintavételt, az egyenletlen korcsoport-eloszlást a kvantitatív kutatásban, az önkitöltős válaszokra való támaszkodást és a potenciális elfogultságot. Ezért az eredmények kellő fenntartással értelmezendők, ugyanis azok nem feltétlenül reprezentálják a populációt. Mindazonáltal a feltárt eredmények szilárd alapot nyújtanak további elemzéshez és tanulmányozáshoz.



